b'\n_START_ARTICLE_\nSkansemyren idrettsplass\n_START_PARAGRAPH_\nSkansemyren idrettsplass er en kommunal idrettsplass i Bergen, innviet som privat arena i september 1896 av \xc2\xabDen privat komite\xc2\xbb. Bergen kommune overtok eierskapet av anlegget i 1924. Idrettsplassen ligger 180 moh., s\xc3\xb8r for boligomr\xc3\xa5det Skansemyren mellom Ole Irgensvei og inngangen til fjellveien som f\xc3\xb8rer til Fl\xc3\xb8yfjellet. Anlegget omfatter en bane, bane for kulest\xc3\xb8t, lengdehopp og h\xc3\xb8ydehopp, to sandvolleyballbaner, en lekeplass for barn og unge med trampoliner etc. samt et servicebygg med toaletter, dusj, badstue og garderobe.\n_START_SECTION_\nHistorie\n_START_PARAGRAPH_\nOmr\xc3\xa5det der Skansemyren idrettsplass befinner seg, var tidligere s\xc3\xb8ndre del av Skansemyren g\xc3\xa5rd. En privat komite opprettet av Ole Irgens, med stadsfysikus Lindholm, oberstl\xc3\xb8ytnant Oscar Lunde (gymnastikkl\xc3\xa6rer p\xc3\xa5 Latinskolen), og overrettssakf\xc3\xb8rer Kielland i staben, samlet i l\xc3\xb8pet av kort tid sammen 18.000 kroner til kj\xc3\xb8p av omr\xc3\xa5det. Senere kom kj\xc3\xb8pmann Rasmus Meyer, overrettssakf\xc3\xb8rer J\xc3\xb8rgen Faye og Johan N. I. Blytt med i komiteen. Den Private Komite samlet sammen 20.000 kroner til opparbeidelse av eiendommen, som trengte drenering, tilrettelegging og beplantning. Etter hvert ble det anledning til \xc3\xa5 l\xc3\xa5ne utstyr som spyd, fotball, ringspill, discos og krokett._NEWLINE_De f\xc3\xb8rste \xc3\xa5rene var plassen preget av h\xc3\xb8ydeforskjeller i terrenget. L\xc3\xb8pebanen hadde en sterk stigning p\xc3\xa5 den nord\xc3\xb8stre siden. I en periode l\xc3\xb8ste man dette ved \xc3\xa5 bygge en bro i tre, som banen gikk over. De f\xc3\xb8rste korte l\xc3\xb8pekonkurransene og hekkel\xc3\xb8pene gikk over gressplenene, mens langdistansel\xc3\xb8p ble henvist til Fjellveien. NM i friidrett 1898 gikk p\xc3\xa5 Skansemyren. Fotball foregikk til banen p\xc3\xa5 M\xc3\xb8hlenpris._NEWLINE_Til tross for regn og s\xc3\xb8nnavind m\xc3\xb8tte mellom to og tre tusen tilskuere fram ved det store vestlandske \xc3\xa5pningsstevnet i september 1896, der b\xc3\xa5de Stavanger, Haugesund, Sandnes, Voss og \xc3\x85lesund var representert. Kun BTS (Bergens Turnforenings Sportsparti) deltok fra Bergen. Dette var det f\xc3\xb8rste vestlandske idrettsstevnet i byen._NEWLINE_P\xc3\xa5 denne tiden var det en rekke aktive idrettsforeninger i byen, blant andre Bergens Turnforening, Norr\xc3\xb8na, Nornen, Bj\xc3\xb8rgvin, Hermod og Turn og Idrettsforeningen Viking. Disse fikk n\xc3\xa5 en standsmessig arena for sine utend\xc3\xb8rs aktiviteter._NEWLINE_En oppsynsmann hadde i oppgave \xc3\xa5 f\xc3\xb8re protokoll over alle som bes\xc3\xb8kte anlegget og hvilke lag de kom fra. Bergen byarkiv oppbevarer fire slike dagb\xc3\xb8ker fra perioden 1896\xe2\x80\x931902 og 1931\xe2\x80\x931951, dvs. lakune 1903\xe2\x80\x931930.'